Tanskalaisen radiokanavan Rinkebyn lähiössä Tukholmassa haastattelemat nuoret kertovat venäläisen TV-ryhmän tarjonneen heille rahaa ”actionista”.

Tanskalaisen Radio24syv -kanavan haastattelemien nuorten mukaan Tukholman Rinkebyssä hiljattain vieraillut, ilmeisesti venäläinen TV-ryhmä yritti houkutella heitä mellakoimaan tarjoamalla nuorille rahaa.

– He tulivat luoksemme ja sanoivat haluavansa nähdä vähän ”actionia”. He tarjosivat meistä jokaiselle 400 Ruotsin kruunua (noin 42 euroa), sanoo kanavan haastattelema ”Mohammediksi” esittäytyvä nuori.

Radio24syvin mukaan venäjää puhuneen TV-ryhmän tekemän tarjouksen vahvistaa myös toinen, erikseen haastateltu nuori.

Toisen haastatellun mukaan poliisi oli tullut paikalle heidän keskustellessaan, jolloin venäläiset olivat väittäneet nuorten tarjoutuneen rähinöimään heidän mainitsemallaan hinnalla. Kanava ei tavoittanut Ruotsin poliisin edustajaa kommentoimaan asiaa.

Ruotsalaislehti Aftonbladet kertoo muun muassa venäläisen NTV-kanavan vierailleen samoihin aikoihin Rinkebyssä raportoimassa lähiössä puhjenneista mellakoista. Ohjelmaan haastateltiin lehden mukaan muun muassa maahanmuuttovastaisen ruotsidemokraattien kansanedustajaa Mattias Karlssonia.

Maahanmuuttajavoittoinen Rinkeby on viime aikoina ollut otsikoissa ja maailmanlaajuisen kiinnostuksen kohteena Yhdysvaltain presidentin Donald Trumpin kommentoitua Ruotsin tapahtumia Fox -kanavalla esitetyn Rinkebytä käsitelleen dokumentin katsomisen jälkeen. Pian Trumpin kommenttien jälkeen Rinkebyssä tapahtui mellakoita, joissa poltettiin autoja heiteltiin kiviä poliisia kohden.

Ruotsalaiset ovat myöhemmin pyrkineet oikomaan Fox-kanavan Ruotsista välittämää kuvaa, sillä ongelmia pidetään liioiteltuina. Viime viikolla Ruotsin ulkoministeri Margot Wallström kertoi aikovansa ottaa asian puheeksi keskustellessaan amerikkalaisen kollegansa Rex Tillersonin kanssa.